Source: https://mikkeli.cloudnc.fi/fi-FI/Toimielimet/Kaupunginhallitus/Kokous_2632018/Tontin_491210120_myyminen__Mikkelin_Asum(8806)
Timestamp: 2020-08-09 19:47:56+00:00
Document Index: 26465278

Matched Legal Cases: ['§ 127', '§ 122', '§ 123', '§ 124', '§ 125', '§ 126', '§ 128', '§ 129', '§ 130', '§ 131', '§ 132', '§ 133', '§ 134', '§ 135', '§ 136', '§ 137', '§ 138']

Tontin 491-2-10-120 myyminen / Mikkelin Asumisoikeus Oy | Mikkeli
Kokous 26.3.2018
Tontin 491-2-10-120 myyminen / Mikkelin Asumisoikeus Oy
Kaupunginhallitus, kokous 26.3.2018
§ 127 Tontin 491-2-10-120 myyminen / Mikkelin Asumisoikeus Oy
MliDno-2018-581
Hannu Peltomaa, kaupungingeodeetti, Hannu.Peltomaa@mikkeli.fi
Mikkelin Asumisoikeus Oy on 5.3.2018 päivätyllä kirjeellään tehnyt esityksen Mikkelin kaupungille tontin luovuttamisesta Mikkelin Asumisoikeus Oy:lle. Tarkoitukseen soveltuva tontti olisi asuinkerrostalon rakentamiseen soveltuva tontti 491-2-10-120 osoitteessa Mannerheimintie 32.
Mikkelin kaupunki on jo aiemmin neuvotellut Asumisen rahoitus- ja kehittämiskeskuksen kanssa kyseiselle tontille soveltuvasta luovutushinnasta. Asumisen rahoitus- ja kehittämiskeskus on 26.2.2018 hyväksynyt tämän tontin enimmäishinnaksi 175 euroa / k-m2. Tontin 491-2-10-120 rakennusoikeus on 2.200 k-m2 ja sen pinta-ala on 2.266 m2. Voimassa olevan asemakaavan mukaisesti tontti 491-2-10-120 on asuin,- liike- ja toimistorakennusten korttelialuetta. Tontin kokonaishinnaksi muodostuu 175 euroa / k-m2 * 2.200 k-m2 = 358.750 euroa.
Kuntalain 130 §:n mukaisesti, kun kunta luovuttaa kiinteistön kilpailutilanteessa markkinoilla toimivalle taholle, tulee luovutushinnan lähtökohtaisesti olla markkinoilla määräytyvä käypä hinta. Nyt luovutettavan tontin pohjoispuolella sijaitseva ja siihen rajoittuva, rakennusoikeudeltaan ja kaavamerkinnältään identtinen tontti 121 on vuonna 2016 luovutettu Ola Oy:lle 533.000 euron (260 euroa / k-m2) kauppahinnalla, joka määrittyi pidetyn tarjouskilpailun perusteella. Catella Property Oy:n tekemä kiinteistöarvio vuodelta 2017 arvioi tontin 120 hinnaksi 250 euroa / k-m2. Siten nyt luovutettavan tontin markkinoilla määytyvänä käypänä hintana voidaan pitää 250-260 euroa / k-m2.
Markkinoilla määräytyvästä käyvästä hinnasta voidaan kuntalain hallituksen esityksessä olevien perustelujen mukaisesti poiketa, kun kunta luovuttaa kiinteistön sosiaalista asuntotuotantoa varten. Tällöin markkinahinnan ja niin sanotun ARA-hinnan välinen erotus voidaan lukea valtion korkotukeen tai investointiavustukseen liittyväksi SGEI-tueksi, jossa tuen myöntäjänä on ARA:n sijasta kunta. Jos tällaista liitännäistä tukea myönnetään, on varmistuttava siitä, ettei tuki valu toimintatukena muuhun kuin sosiaaliseen asuntotuotantoon. Siksi tontin luovutus- tai vuokrasopimukseen on otettava ehto, jonka mukaan rakennuttaja on velvollinen maksamaan kunnalle käyvän hinnan ja ARA-hinnan välisen erotuksen, jos tontille rakennetaankin muuta kuin valtion tukemaa sosiaalista asuntotuotantoa.
Asumisen rahoitus- ja kehittämiskeskuksen tulkinta on, että asumisoikeusasuminen on sosiaalista asuntotuotantoa. Tämän johdosta, luovutettaessa rakennuspaikkoja tämän tyyppiseen asuntorakentamiseen, voidaan tontti hinnoitella Asumisen rahoitus- ja kehittämiskeskuksen kyseiselle paikalle hyväksymän, markkinahintaa alemman hinnoittelun mukaisesti. Tässä tapauksessa tämä hinta on edellä kerrottu 175 euroa / k-m2 eli kokonaishintana 358.750 euroa.
Tontilla 491-2-10-120 on pilaantuneita maa-aineksia, joiden puhdistamisesta vastaa kaupunki ennen tontin luovutusta.
Mikkelin kaupunki myy Mikkelin Asumisoikeus Oy:lle osoitteessa Mannerheimintie 32 sijaitsevan tontin 491-2-10-120. Kauppahinta on 358.750 euroa ja kauppakirjan muut ehdot ovat tavanomaiset sillä erotuksella, että tontin luovutus- tai vuokrasopimukseen on otettava ehto, jonka mukaan rakennuttaja on velvollinen maksamaan kunnalle käyvän hinnan ja ARA-hinnan välisen erotuksen, jos tontille rakennetaankin muuta kuin valtion tukemaa sosiaalista asuntotuotantoa.
Kaupunginhallitus oikeuttaa kaupungingeodeetin valmistelemaan kauppakirjan.
Esittelijä täydensi esitystään siten, että liitteeksi lisätään kauppakirjaluonnos ja samalla ehdotuksen viimeinen kappale muutetaan muotoon: "Kaupunginhallitus oikeuttaa kaupungingeodeetin valmistelemaan lopullisen kauppakirjan."
Puheenjohtaja tiedusteli, voidaanko muutokset hyväksyä yksimielisesti. Hyväksyttiin.
Mikkelin Asumisoikeus Oy, Kaupungingeodeetti
Liite Kh Esitys tontin luovuttamisesta Mikkelin Asumisoikeus Oy_lle.pdf (pdf, 951 kt)
Liite Kh Arvokirja, Olkkolankatu 1 Mikkeli.pdf (pdf, 1360 kt)
Liite Kh Kauppakirjaluonnos Mikkelin Asumisoikeus Oy Mannerheimintie.pdf (pdf, 48 kt)
§ 122 Kokouksen laillisuus ja päätösvaltaisuus
§ 123 Pöytäkirjan tarkastus
§ 124 Ilmoitusasiat
§ 125 Otto-oikeus/lautakuntien/viranhaltijoiden päätökset
§ 126 Haukivuoren päiväkoti
§ 128 Rakennuspaikan varaaminen Makeva Oy/perustettavan yhtiön lukuun
§ 129 Talous- ja henkilöstöhallinnon palvelujen järjestäminen vuodesta 2019 eteenpäin
§ 130 Mikkelin kaupungin ja Kuntien Tiera Oy välisen työasemapalvelusopimuksen jatkaminen 31.3.2020 asti
§ 131 Mikkelin kaupungin tilinpäätös 2017
§ 132 Henkilöstöraportti 2017
§ 133 Mikkelin joukkoliikenteen hankintojen jatkosopimuskaudet
§ 134 Nuorisovaltuuston aloite, luottamushenkilöiden palkkiosäännön muutos
§ 135 Tietosuojavastaavan viran täyttäminen
§ 136 Kirjallinen kysymys kaupunginhallitukselle
§ 137 Muut asiat
§ 138 Projekti Raakapuu - sovintoesitys (lisäpykälä)